"केकरो से ई सभ गीत पढ़वा दीं, हम फेरु से रउआ खातिर एकरा सुर में बांधम आउर गा देहम," दादू साल्वे हमनी से कहलें.
सत्तर के उमिर, बूढ़ हो रहल देह बाकिर अबहियो आंबेडकरवादी आंदोलन के एगो समर्पित सिपाही. दादू आजो आपन बुलंद आवाज आउर हारमोनियम से निकल रहल धुन के हथियार बनाके गैरबराबरी के मिटावे, समाज के बदले बदे आर-पार के लड़ाई लड़े खातिर तइयार बाड़ें.
अहमदनगर के एगो कमरा वाला घर में, आंबेडकर के जिनगी भर देहल गइल सुरीला सलामी आज हमनी सामने उजागर होत रहे. उनकर गुरु दिग्गज भीम शाहिर वामनदादा कर्डक के फ्रेम लागल फोटो दीवार पर बनल एगो अलमारी में सजावल रहे. एह में ऊ हरमेसा के तरह आपन वफादार साथीः हारमोनियम, तबला आउर ढोलकी संगे देखाई देत बाड़ें.
दादू अब तनी सरिया के बइठ गइल बाड़ें. अब ऊ छह दशक से भी जादे बखत तक भीम गीत गावे के आपन यात्रा के बारे में बतियावे लगलें.
साल्वे के जनम 9 अगस्त, 1952 में अहमदाबाद के नालेगांव (जे गौतमनगर के नाम से भी पहचानल जाला) में भइल रहे. पिता नाना यादव साल्वे भारतीय सेना के सेवा कइलें, माई तुलसीबाई घर संभारे के साथ-साथ घर चलावे खातिर मजूरी भी करत रहस.
अंग्रेजन के सेना में नौकरी करे वाला उनकर बाबूजी, दलित लोग के समझे-बूझे के तरीका में बदलाव लावे खातिर बड़ भूमिका निभइलें. एगो स्थिर नौकरी, भरपेट खाना के गारंटी आउर निश्चित पगार चलते ऊ आपन औपचारिक पढ़ाई पूरा कर पइलन. इहे पढ़ाई आगू चलके उनकरा खातिर दुनिया के खिड़की खोललक. एकरा से उनकर सोचे के तरीका बदल गइल. अब ऊ शोषण के खिलाफ लड़े बदे नया विचार से लैस रहस.
दादू के बाबूजी भारतीय सेना से अवकाश मुक्त भइलें, त भारतीय डाक सेवा विभाग में पोस्टमैन के काम करे लगलें. ऊ आंबेडकरवादी आंदोलन में बहुते बढ़-चढ़ के हिस्सा लेवत रहलें. ओह घरिया ई आंदोलन उफान पर रहे. बाबूजी के एह आंदोलन में हिस्सा लेवे चलते दादू के बहुते कुछ नजदीक से देखे समझे के मौका मिलल. ऊ एह आंदोलन के उद्देश्य से जुड़ गइलें.
माई-बाबूजी के अलावे, दादू पर उनकर दादा के भी बहुते असर पड़ल. दादा, यादव साल्वे के कडूबाबा नाम से भी जानल जाला.
दादू साल्वे हमनी के एगो बूढ़ आदमी के दिलचस्प कहानी सुनवलें जिनकर खूब लमहर दाढ़ी रहे. एक दिन उनकरा से शोध करे वाला एगो मेहरारू पूछली, "रउआ एतना लमहर दाढ़ी काहे रखले बानी?" ऊ 80 बरिस के बूढ़ रोए लगलें. बाद में उनकरा चुप करावल गइल, त ऊ आपन कहानी सुनवलें.
"बाबा साहेब आंबेडकर अहमदनगर आइल रहस. हम उनकरा से गांव आवे के विनती कइनी. हरेगांव में भारी संख्या में लोग उनकरा आवे के बाट जोहे लागल." बाकिर बाबा साहेब के समय के भारी कमी रहे. एहि से बाबा साहेब ऊ बूढ़ आदमी से अगिला बेर उनकर गांव आवे के वादा कइलें. ऊ आदमी कसम खा लेलें कि जबले बाबा गांव ना अइहें, ऊ आपन दाढ़ी ना कटइहें.
बहुते बरिस ले ऊ इंतजार में रहलें. एह बीच दाढ़ी बढ़त गइल. आखिर में 1956 में बाबा साहेब गुजर गइलें. "हमार दाढ़ी बढ़त गइल. अब त ई हमरा मरले पर कटी," ऊ बूढ़ आदमी कहलें. ऊ शोध करे वाला मेहरारू, जानल मानल विदुषी एलीनॉर जेलियट रहस. आउर ऊ बूढ़ आदमी आउर कोई ना, दादू साल्वे के दादा रहलें. आंबेडकरवादी आंदोलन के नामी विद्वान आउर एगो कडूबाबा.
दादू बस पांच दिन के रहलें, जब उनकर आंख के रोशनी चल गइल. जनम भइला के कुछे दिन बाद केहू उनकरा आंख में दवाई के कुछ बूंद डाल देलक. एकरा से ऊ हरमेसा खातिर दुनिया देखे से वंचित हो गइलें. बहुते तरह के इलाज करवावल गइल, बाकिर सभ बेकार. उनकर दुनिया घर में सीमित हो गइल. अइसन हालत में स्कूल जाके पढ़े के त कवनो सवाले ना उठत रहे.
ऊ आपन पड़ोस में एकतारी भजन गावे वासा टोली में शामिल हो गइलन. चमड़ा, धातु आउर लकड़ी से बजे वाला वाद्य यंत्र, दिमडी बजावे लगलें.
बाबा साहेब दीक्षित, अहमदनगर में दत्ता गायन मंदिर नाम से एगो संगीत विद्यालय चलावत रहस. दादू के संगीत सीखे के बहुत मन रहे, बाकिर एकरा खातिर फीस देवे में असमर्थ रहस. ओह घरिया रिपब्लिकन पार्टी के विधायक आर.डी. पवार उनकरा खातिर दूत बनके अइलें. ऊ आर्थिक मदद करे के पेशकश कइलें. एकरा बाद दादू के नाम लिखावल जा सकल. पवार उऩकरा खातिर एगो नया हारमोनियम भी खरीद देहलें. एकरा बाद दादू 1971 में भइल संगीत विशारद के परीक्षा देलन आउर पास कर गइलन.
एकरा बाद ऊ ओह घरिया के नामी कव्वाल महमूद कव्वाल निजामी से जुड़ गइले. दादू उनकर कार्यक्रम में जाके गावे लगलें. दादू खातिर आमदनी के इहे एगो जरिया रहे. बाद में ऊ संगमनेर के कॉमरेड दत्ता देशमुख के सुरु कइल मंडली- कला पथक में आ गइलें. ऊ एगो दोसर कॉमरेड भास्कर जाधव के निर्देशन में तइयार भइल नाटक, 'वासुदेवचा दौरा' खातिर लिखल गइल गीत के सुर-संगीत में बंधलें.
दादू केशव सुखा अहेर के भी शौक से सुनत रहस. सुखा अहेर एगो नामी लोककवि रहस. अहेर, नासिक में कालाराम मंदिर में प्रवेश पर रोक के खिलाफ आंदोलन करे वाला छात्र के समूह में शामिल रहस. ऊ आपन गीत के जरिए अंबेडर आंदोलन के भी सहयोग कइलन. जब अहेर, भीमराव कर्डक के 'जलसा' सुने के मिलल, त एकरा से प्रेरित होके ऊ कइएक गीत लिखलें.
बाद में, अहेर अपना के पूरा तरीके से 'जलसा' के समर्पित कर देले रहस. ऊ आपन गीत के माध्यम से दलित के जागरूक करे के अभियान में लग गइलें.
साल 1952 में, आंबेडकर मुंबई से आम चुनाव लड़लें. ऊ अनुसूचित जाति महासंघ के उम्मीदवार रहलें. अहेर 'नवभारत जलसा मंडल' के सुरुआत कइलन, जलसा खातिर गीत रचलन आउर बाबा साहेब खातिर चुनाव अभियान चलइलन. दादू एह मंडल ओरी से आयोजित सभे कार्यक्रम के सुनलें.
लालजीच्या घरात घुसली!!
आउर लालजी के घर में घुस गइल बिया!
हमला के जवाब दादासाहेब के गुट एह तरह से देत बाः
तू पण असली कसली?
पिवळी टिकली लावून बसली!
तनी आपन हाल देख, बेवकूफ मेहरारू!
आउर आपन माथा पर लगावल पियर टिकुली त देख!
दादासाहेब रूपावते, बी.सी. काम्बले के गुट ओरी रहस. बाद में ऊ कांग्रेस पार्टी में चल गइलें. गीत के जरिए उनकर एह कदम के भी निंदा कइल गइल.
जाने के चाहत बानी, आगे का भइल?
साल 1970 में दादू साल्वे के जिनगी बदल गइल. उनकर भेंट वामनदादा कर्डक से भइल. वामनदादा ओह घरिया आंबेडकर के सामाजिक, सांस्कृतिक आउर राजनीतिक आंदोलन के महाराष्ट्र के भीतर दूर-दूर तक ले जाए के काम करत रहस. आपन आखिरी सांस तक ऊ एह खातिर अभियान चलावत रहलें.
माधवराव गायकवाड़, 75 बरिस, वामनदादा कर्डक के बारे में जानकारी जुटावे के काम करेलें. उहे दादू साल्वे के वामनदादा से मिलवावे ले गइल रहलें. माधवराव आउर उनकर घरवाली, सुमित्रा, 61 बरिस, दुनो प्राणी मिलके वामनदादा के लिखल 5000 से जादे गीत जुटइले बा.
दादू साल्वे वामनदादा के काम से एतना प्रभावित भइलन कि ऊ एगो नया ग्रुप 'कला पथक' सुरु करे के फइसला लेहलें. एह खातिर ऊ शंकर तबाजी गायकवाड़, संजय नाथ जाधव, रघु गंगाराम साल्वे, आउर मिलिंद शिंदे जइसन रतन के एक मंच पर लेके अइलें. एह समूह के नाम भीम संदेश ज्ञान पार्टी, मतलब आंबेडकर के विचार फइलावे वाला एगो संगीत समूह, रखल गइल.
ऊ लोग एगो अभियान खातिर गावत रहे. एहि से ओह लोग के गीत-संगीत में आडंबर, चाहे केहू के प्रति दुर्भावना ना रहे.
दादू हमनी खातिर ई गीत गइलेंः
का वामन कर्डक बुड़बक रहस जे उनकर बात में उलझ गइलन?
दादू के जवन मंच पर भी गीत गावे खातिर बोलावल जाए, ऊ वामनदादा के गीत गावस. उनकर मंडली 'कला पथक' के छठी, चाहे बूढ़ा या बेमार के मरला जइसन पारिवारिक मौका आउर अवसर पर आंबेडकरवादी गीत गावे खातिर बोलावे जाए लागल.
वामनदादा महाराष्ट्र के केतना गायक लोग खातिर गुरु बाड़ें. बाकिर दादू के जिनगी में उनकर एगो अलग आउर खास स्थान बा. देख ना पावे के कारण, दादू उनकर गीत बचावे खातिर सुन सुन के इयाद कर लेत रहस. उनकरा अइसन 2,000 गीत कंठस्थ बा. ना खाली गीत, बाकिर गीत से जुड़ल बहुते छोट-बड़ बात, सभे कुछ इयाद बा. जइसे कि ई कब लिखल गइल, कवन चीज के बारे में बा, आउर एकर मूल धुनका रहे... दादू के सभे कुछ इयाद बा. ऊ वामनदादा के जाति प्रथा के विरोध करे वाला गीत के भी संगीतबद्ध कइलें. एह गीत सभ आज सगरे महाराष्ट्र में गावल जाएला.
दादू के संगीत में महारत हासिल रहे. ऊ एक तरह से वामनदादा से एक कदम आगू रह- ऊ गीत के धुन, ताल आउर मीटर के तकनीकी रूप से जानकारी रखेलें. ऊ एकरा बारे में आपन गुरु से अक्सरहा विचार-विमर्श करस. दादू उनकर मौत के बाद बहुते गीत के धुन रचलें. उनकर बहुते पुरान धुन के नया तरीका से सजवलें.
हमनी के एह अंतर के देखावे लेल ऊ सबसे पहिले वामनदादा के मौलिक रचना गाके सुनइलें. फेरु तुरंत बाद आपन बनावल धुन सुनवलें.
वामनदादा उनकरा पर आंख मूंद के भरोसा करत रहस. दादू के गुरु खुद आपन मौत के बारे में एगो गीत लिखे के जिम्मेवारी उनकरा सौंपले रहस.
दादू एकरा एगो मीठ धुन में ढाल के आपन जलसा में गइलन.
संगीत दादू के जिनगी आउर राजनीति के अटूट हिस्सा बन गइल बा.
उनकर गायकी ओह दौर में लोग के सामने आइल, जब आंबेडकर से जुड़ल लोकगीत आउर गाना परवान पर रहे. भीमराव कर्डक, लोककवि अर्जुन भालेराव, बुलढ़ाणा के केदार ब्रदर्स, पुणे के राजानंद गडपायले, श्रवण यशवंते आउर वामनदादा करदक जइसन कलाकार लोग एह लोकप्रिय गीतन के उस्ताद रहे.
दादू एह में से बहुते गीत के आपन आवाज देहलन. आपन संगीत के खजाना संगे गांव-देहात में घूमलन. आंबेडकर के जाए के बाद जे पीढ़ी पैदा भइल, ऊ आंबेडकर के बारे में, उनकर जिनगी, उनकर काम, उनकर विचार सभ खाली इहे गीतन के माध्यम से जानलक. दादू आंबेडकरवादी आंदोलन के उनकरा बाद के अनेक पीढ़ी तक पहुंचावे आउर उनकर वैचारिक प्रतिबद्धता के निर्माण करे में महत्वपूर्ण भूमिका निभइलन.
केतना कवि लोग खेत में पसीना बहावे वाला किसान के संघर्ष आउर सम्मान के जिनगी खातिर लड़ रहल दलितन के संघर्ष के स्वर देलक. ऊ तथागत बुद्ध, कबीर, ज्योतिबा फुले के उपदेश आ सीख देवे आउर डॉ. आंबेडकर के जिनगी आउर व्यक्तित्व बतावे वाला गीत लिखलक. जे लोग पढ़-लिख ना सकत रहे, ऊ लोग खातिर ई गीत एगो सीख रहे. दादू साल्वे एह गीत सभ के जादे से जादे लोग तक पहुंचावे आउर ओह लोग के बीच लोकप्रिय करे खातिर आपन संगीत आउर हारमोनियम के सहारा लेलन. नतीजा ई भइल कि अब अइसन गीत लोग के अंतरात्मा के हिस्सा बन गइल बा.
एह गीत में छिपल संदेश आउर शाहिर जरिए उनकर दमदार पाठ से देस के कोना कोना में जाति विरोधी आंदोलन के जगावे आउर फैलावे में मदद मिलल. ई गीत आंबेडकरवादी आंदोलन के आत्मा बा. दादू समानता के एह लड़ाई में अपना के एगो छोट सिपाही मानेलन.
दादू साल्वे आपन गीत के कबो पइसा कमावे के जरिया ना बनइलें. उनकरा खातिर गीत जिनगी के मकसद रहे. बाकिर ई अलग बात बा, आज 72 के उमिर में, उनकर जोश आउर खिंचाव पहिले जइसन नइखे रह गइल. साल 2005 में उनकर इकलौता लइका के एगो दुर्घटना में मौत हो गइल. एकरा बाद से आपन बहू आउर तीन गो पोता-पोती के देखभाल उहे करत रहलें. बाद में, जब बहू दोसर शादी के इच्छा जतइली, दादू खुसी खुसी उनकर इच्छा के सम्मान कइले. एकरा बाद ऊ आपन घरवाली देवबाई संगे दोसरा जगह एक कमरा के घर में आ गइलन. देवबाई 65 बरिस के बाड़ी. ऊ बेमार रहेली आउर बिस्तर पकड़ लेले बाड़ी. दुनो प्राणी लोग बहुत मामूली पेंशन पर गुजारा करेला. ई पेंशन राज्य सरकार के ओरी से लोक कलाकार के देवल जाला. एतना कठिनाई के बादो, आंबेडकरवादी आंदोलन आउर संगीत के प्रति उनकर समर्पण में कवनो कमी नइखे आइल.
दादू साल्वे आंबेडकर आउर वामनदादा के शख्सियत आउर दर्शन के बारे में बात करत-करत उनकर गीत याद करे लागेलें. फेरु गीत के हारमोनियम पर गावत-गावत ओह में डूब जाएलें. उनकरा एह तरह से आपन गायकी में डूबल देखना, एह निराशा भरल दौर में उम्मीद से भर देवेला.
अइसे त, दादू आंबेडकर के विचार के एगो नया ऊंचाई आउर लोकप्रियता देले बाड़ें. एह में शाहिर के अमर बोल आउर उनकर धुन के खूब मदद मिलल. दादू के गीत आम जनता के चेतना के जगावे के काम करेला. बाद में एहि दलित शाहीर (गीत के प्रस्तुति) समाज के दोसर बुराई, अन्याय आउर भेदभाव के खिलाफ आवाज उठावे के काम कइलक. दादू के आवाज एह सभ के बीच हर जगह गूंजत बा.
आम्बेडकर आंदोलन के ई सिपाही आजो गैरबराबरी के खिलाफ लड़े आउर समाज में बदलाव लावे खातिर आपन आवाज आउर हारमोनियम संग हरमेसा तइयार बाड़ें.
प्रस्तुत स्टोरी मूल रूप से मराठी में लिखल गइल आउर मेधा काले एकर अंग्रेजी में अनुवाद कइली.
पारी के सहयोग से इंडियन फाउंडेशन फॉर आर्ट्स,आर्चीव एंड म्यूजियम प्रोग्राम चलावत बा. एह स्टोरी में शामिल कइल गइल वीडियो, एहि प्रोग्राम ओरी से लागू कइल गइल, इन्फ्लूएंशियल शाहीर्स, नैरेटिव्स फ्रॉम मराठवाडा नाम के प्रोजेक्ट के हिस्सा बा. नई दिल्ली स्थित गेटे संस्थान (मैक्स मूलर भवन) से भी एह प्रोजेक्ट के आंशिक रूप से मदद मिलल बा.
